Boshof-pa van bloedskande verdink‘n Pa van Boshof in die Vrystaat wat van bloedskande verdink word, is Maandag borgtog geweier en na die hof vir seksuele misdrywe in Bloemfontein verwys. OFM berig die beweerde misdaad het oor verskeie jare plaasgevind. Die pa, wie se identiteit nie bekend gemaak mag word nie om sy dogters se identiteite te beskerm, het glo drie kinders by sy 26-jarige dogter verwek. Een van dié kinders is onlangs dood. Sy ander dogter is 21 jaar oud. Die pa is in April vanjaar aangekeer nadat die polisie op ‘n wenk van die gemeenskap reageer het. Phaladi Shuping, ŉ woordvoerder vir die Nasionale Vervolgingsgesag (NVG), het gesê die pa sal op 18 September in Bloemfontein onder meer tereg staan op twee aanklagte van verkragting. Bron: OFM